text: Opstandelseskirken
  
  publiceret: 2023-07-10 11:37:54+02:00
  Opstandelseskirken er en sognekirke, som ligger i den sydlige del af Albertslund umiddelbart syd for rådhuset.
  Der er ingen kirkegård i umiddelbar tilknytning, men kirken er omgivet af grønne arealer, boligbyggeri og mod vest en af de for Albertslund karakteristiske kanaler.
  Kirken i røde sten er opført i 1984 efter tegning af arkitekterne Inger og Johannes Exner med en grundplan inspireret af Fødselskirken i Jerusalem.
  Kirkesalen er et ottekantet, højt lokale, som mod syd hæver sig over det øvrige bygningskompleks, som indeholder menighedslokaler og mod nord en lille gårdhave. Ud for indgangspartiet i øst ses kirkens fritstående og meget karakteristiske klokketårn, som ved sin udformning, som en abstrakt påskelilje minder om Jesu opstandelse fra de døde.
  Indvendigt er kirkerummet præget af lysindfaldet over alteret fra de smalle, høje vinduer, mens væggene er hvidtede. Væggene er dekoreret med let fremspringende murstensrelieffer, ”træer”, som modsat det øvrige murværk er vandskurede, og derfor fremstår let rosafarvede. På det flade loft mødes de otte bærende betonbjælker, så de former et karakteristisk ”øje”, som genspejler rummets ottekantede facon.
  Kirkens inventar er præget af hvide farver. Alteret i hvidt marmor er skabt af Inger Exner, mens den oprindelige alterdekoration ”Den brændende tornebusk” og lysekronen over alteret er skabt af sønnen, guldsmed Bent Exner. På alteret står i dag et nyere krucifiks af kunstner Kirsten Ruby fra 2002, mens prædikestolens karakteristiske, farverige klæder blev skabt af Grete Balle i 1994.
  Kirkens hvide bænke er blandt de nyeste tilføjelser til inventaret. De erstattede en række stole fra opførelsestiden, som var malet i en iøjnefaldende blå farve. 